Alois Carigiet

Alois Carigiet (1902–1985) var en sveitsisk grafisk designer, maler og illustratør. Hans mest kjente arbeide er en serie med seks illustrerte barnebøker med tema fra Alpene. I 1966 mottok han den første H.C. Andersen-prisen for barnebokillustratører. 

Han avbrøt gymnaset for å gå i lære hos kunstneren Martin Räth, og fullførte læretiden i 1923 med beste karakter. Han fikk jobb i reklamebyrå i 1923, og startet egen virksomhet innen design og reklame i 1927. I 1930-årene ble han opptatt av retningen Neue Sachlichkeit. Han hadde også ansvaret for scenografi på fire oppsetninger på Stadttheater Zürich i 1930-årene. Han var med på å etablere satireensemblet Cabaret Cornichon i Zürich, og designet kostymer der i perioden 1935–46. I perioden 1939–50 trakk han seg unna byen og bosatte seg landlig, han giftet seg og fikk to barn. 

Hans første billedbokarbeid var til Selina Chönz' Schellen-Ursli. Ein Engadiner Bilderbuch. Den utkom i 1945, og skildret en gutts klatretur for å hente en bjelle til landsbyfesten.Why Swiss celebrate children’s classic that’s not Heidi; Isobel Leybold-Johnson; swissinfo.ch, 28.6.2015 Sammen med Chönz laget han to billedbøker til, i 1952 og 1957, om søsteren til den første hovedpersonen. Senere laget han selv tre billedbøker på 1960-tallet. Han fikk også Schweizer Jugendbuchpreis i 1966 for Zottel, Zick und Zwerg. Eine Geschichte von drei Geissen.

 Referanser 

 Eksterne lenker 
 carigiet.net

Kategori:Sveitsiske illustratører
Kategori:Personer fra kanton Graubünden
Kategori:Fødsler i 1902
Kategori:Dødsfall i 1985